En plegar ta o punto d'ebullición, a mayoría d'as moleculas son capables de fuyir dende qualsiquier parti d'o cuerpo (no nomás dende a superficie). Manimenos, ta a creyación de bombollas en tot o volumen d'o liquido, s'amenistan imperfeccions u movimientos, precisament a causa d'o fenomeno d'a tensión superficial. Un liquido puet escalfar-se por dencima d'o suyo punto d'ebullición. En iste caso parlamos de sobreescalfamiento. En un liquido sobreescalfato, una chicota perturbación, prevocará una ebullición de pronto (y talment explosiva) d'o liquido. Iste fenomeno se puet observar en fer calentar l'augua en un recipient liso (por eixemplo de pyrex) en un microondas. En adhibir un solido (por eixemplo zucre) en ista augua sobreescalfata, tot o contenito puet prencipiar a bullir de traza explosiva, causando crematas a las personas que se troben amán.